**Róbert Lališ**, prezývaný **Kýbel** (\* 24. apríl 1964, Bratislava) je slovenský podnikateľ považovaný za šéfa skupiny Sýkorovcov, stať sa ním mal po smrti bossa bossov mafie Miroslava Sýkoru, ktorého zastrelili vo februári 1997. Prezývku *Kýbel* má kvôli nízkemu vzrastu. 13. júna 2018 bol odsúdený na doživotie.

Sýkorovci
---------

Pôsobili od 90-tych rokov v Bratislave, na Záhorí a v okolí Senca. Podľa prokuratúry vraždili konkurentov, vlastných a ľudí odstraňovali aj na objednávku. Okrem toho aj vyberali výpalné, vydierali, obchodovali s drogami a páchali ďalšiu trestnú činnosť.

Zatykač
-------

Róbert Lališ sa skrýval od začiatku roka 2012. Prvý zatykač naňho vydali 24. júla 2012. Zadržali ho 23. októbra 2015 v Nemecku v Kolíne nad Rýnom o 12.15 hod. keď nastupoval do osobného Renaulta Clio s českou poznávacou značkou. Mal falošné doklady.

Vypátrali ho policajti Národnej kriminálnej agentúry, v spolupráci s policajtmi cieľového pátrania, Národnej ústredne INTERPOL Bratislava, policajtmi cieľového pátrania krajinského kriminálneho úradu Severné Porýnie–Vestfálsko v Düsseldorfe a policajtmi z Česka.

Na úteku Lališ používal spravodajské metódy, pri stretávaní sa s ľuďmi, a aj pri svojej logistike ukrývania. Mal viacero miest, kde sa zdržiaval. Pohyboval sa v Česku, v Rakúsku, v Nemecku. Miesta pobytu často menil.

Vydanie
-------

Druhý trestný senát Vyššieho krajinského súdu v Kolíne nad Rýnom 9. decembra 2015 rozhodol, že vydanie Lališa je prípustné a 22. decembra 2015 Lališa za prísnych bezpečnostných opatrení previezli na Slovensko, sudca Špecializovaného trestného súdu ho vzal do väzby z dôvodu obavy, že by sa vyhýbal trestnému stíhaniu, ovplyvňoval svedkov a pokračoval v trestnej činnosti.

Zatknutie Lališa súvisí so zatknutím šéfa seneckej vetvy Sýkorovcov – Martina Biháriho alias Rusa. Toho zatkli 9. októbra 2015 v moravskej obci Suchohrdly u Miroslavi (okres Znojmo).

Obžaloba
--------

V januári 2015 sa so Sýkorovcami začalo na Špecializovanom trestnom súde pojednávanie. Prokurátor podal obžalobu za založenie zločineckej skupiny, za vraždu Miloša Piliara z jari 1998, vraždu Eduarda Diniča z mája 1998, vraždu Alojza Házyho z júna 1998, smrť Róberta Diniča, (zomrel aj jeho ochrankár) z októbra 1998 – prípad je kvalifikovaný ako všeobecné ohrozenie, vražda Dalera Hlavačku z mája 1999, vraždu Romana Deáka z októbra 1999, bitku taxikára a lízingový podvod.

Rozsudok a odvolanie
--------------------

Rozsudok Špecializovaného trestného súdu z 30. marca 2016 Lališov obhajca napadol odvolaním. Odvolania podali aj ďalší obžalovaní z prípadu a aj prokurátor. Odvolania napadli na Najvyšší súd SR 10. júna 2016. 

Z Najvyššieho súdu SR bol spis ako predčasne predložený 17. júna 2016 vrátený na Špecializovaný trestný súd. Zabudli totiž doručiť rozsudok jednému z poškodených. Po doplnení bol spis opäť predložený Najvyššiemu súdu 19. júla 2016. 

Senát Najvyššieho súdu 6. februára 2017 rozsudok zrušil a vec vrátil na Špecializovaný trestný súd.

Špecializovaný trestný súd 20. apríla 2017 znovu Lališa odsúdil na doživotie.

Senát Najvyššieho súdu v zložení z predsedu Štefana Harabina a sudcov Martina Piovartsyho a Pavla Farkaša rozhodol o odvolaniach 7. júla 2017 na neverejnom zasadnutí. Opäť zrušil rozsudok Špecializovaného trestného súdu. Prípad odňali Špecializovanému trestnému súdu. Kauzou sa bude zaoberať Krajský súd v Banskej Bystrici. Dôvodom zrušenia verdiktu a odňatia veci je opäť zaujatosť sudcov zo Špecializovaného trestného súdu. 

13. júna 2018 bol právoplatne odsúdený na doživotie trojčlenným senátom Najvyššieho súdu.

Referencie
----------

1. ↑   Šiesta časť knihy Gorily v podsvetí: Prvý veľký boss. *teraz.sk* (Bratislava: TASR), 2012-12-05. Dostupné online [cit. 2016-10-20].
2. ↑  SITA. Šéfa sýkorovcov Kýbla vzal sudca do väzby. *Pravda* (Bratislava: Perex), 2015-12-22. Dostupné online [cit. 2016-10-20]. ISSN 1336-197X.
3. ↑  SITA. *Prvý súd s bossom Kýblom odročili, nemal okuliare* [online]. webnoviny.sk, 2016-01-21, [cit. 2016-10-20]. Dostupné online.
4. ↑  TASR. Sýkorovci Kýbel, Potkan a Vinco dostali doživotie. *SME* (Bratislava: Petit Press), 2016-03-30. Dostupné online [cit. 2016-10-20]. ISSN 1335-4418.
5. ↑  A.S. Petit Press. Mafiánskemu bossovi Kýblovi zrušili doživotie. Pojednávať sa bude odznova. *blog.sme.sk*. Dostupné online [cit. 2017-02-21].
6. ↑  A.S. Petit Press. Kauza bossa sýkorovcov Kýbla sa zmenila na boj proti Harabinovi. *blog.sme.sk*. Dostupné online [cit. 2017-04-23].
7. ↑  A.S. Petit Press. Boss Kýbel má opäť zrušené doživotie. Prípad ide na iný súd. *blog.sme.sk*. Dostupné online [cit. 2017-07-11].
8. ↑   *V kauze mafiánskych vrážd právoplatne odsúdili Kýbla na doživotie* [online]. TERAZ.sk, 1970-01-01, [cit. 2019-05-19]. Dostupné online.
.